แนวโน้มดัชนีเช้าแกว่งไซต์เวย์-ยังลุ้นขึ้นได้
นักวิเคราะห์ฯคาดตลาดหุ้นไทยเช้านี้แกว่งไซต์เวย์มีลุ้นขึ้น หลัก ๆ รับ Fund Flow ไหลเข้าอย่างต่อเนื่อง นอกจากนั้นผลกำไรของบริษัทจดทะเบียนออกมาดี หากมาบตาพุดชัดเจนขึ้นก็จะทำให้ราคาขึ้นไปได้อีก
6 ส.ค. 2553

นักวิเคราะห์ฯคาดตลาดหุ้นไทยเช้านี้แกว่งไซต์เวย์มีลุ้นขึ้น หลัก ๆ รับ Fund Flow ไหลเข้าอย่างต่อเนื่อง นอกจากนั้นผลกำไรของบริษัทจดทะเบียนออกมาดี หากมาบตาพุดชัดเจนขึ้นก็จะทำให้ราคาขึ้นไปได้อีก
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.พัฒนสิน กล่าวว่า ตลาดหุ้นไทยเช้านี้คงจะแกว่งไซต์เวย์ แต่มีโอกาสปรับตัวขึ้น เนื่องจากผลกำไรของบริษัทจดทะเบียนที่ประกาศออกมาอยู่ในเกณฑ์ที่ดีอยู่ และหากปัญหามาบตาพุดมีความชัดเจนขึ้นมาอีกก็จะทำให้ราคาหุ้นปรับขึ้นต่อไปได้ แต่หลัก ๆ แล้วที่ทำให้ตลาดบ้านเรายังปรับตัวขึ้นได้อยู่มาจาก Fund Flow ที่ไหลเข้ามาอย่างต่อเนื่อง
สำหรับตลาดหุ้นอื่นในภูมิภาคเอเชียเช้านี้แกว่งตัวทั้งในแดนบวกและลบ เนื่องจากขณะนี้ตลาดฯกำลังรอดูตัวเลขเศรษฐกิจของสหรัฐฯที่จะประกาศออกมาในคืนนี้ ทั้งตัวเลขการจ้างงานนอกภาคเกษตรและอัตราการว่างงาน ซึ่งตลาดยังมองเป็นลบ ทำให้ทุกคนกลัวและบางส่วนก็ชะลอการลงทุนไว้ก่อน แต่หากตัวเลขออกมาดีก็จะทำให้ตลาดหุ้นสหรัฐฯรีบาวน์ขึ้นมาได้
พร้อมให้แนวรับไว้ที่ 869-865 จุด แนวต้าน 880 จุด